**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.11.2019, ora 08.00 – 10.11.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 10.11.2019, ora 07.00**

**RÂURI**

Debitele au fost, în general, staționare, exceptând cursurile inferioare ale râurilor: Vișeu, Iza, Lăpuș, Someș și Mureș, unde au fost în creștere prin propagare și râurile din bazinele hidrografice Crișuri, Bistrița, bazinele superioare ale Vișeului, Izei, Someșului, cursurile mijlocii și inferioare ale Timișului, Bârzavei și Jiului, unde au fost în scădere.

Creșteri izolate de niveluri și debite ca urmare a precipitațiilor slabe căzute în interval s-au înregistrat pe unele râuri mici din vestul și sud-vestul țării.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul hidrografic Iza, bazinele superioare ale Vișeului și Lăpușului și pe Crişul Repede şi mai mici (sub 30% din normalele lunare) pe: Bega Veche, Moraviţa, Jijia, Bârlad, unii afluenţi ai Someșului (Fizeș), ai Mureșului (Comlod, Vișa, Domald, Secaș, Sebeș, Râul Galben), Jiului (Jaleş, Coşuştea, Amaradia), Oltului (Ghimbășel, Hârtibaciu, Beica, Olteț), Trotușului și pe cursul inferior al Bistriței.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în creștere ca urmare a precipitațiilor prevăzute și propagării pe râurile din bazinele hidrografice: Vișeu, Iza, Tur, Lăpuș, Caraș, Nera, Cerna, bazinele superioare ale Someșului, Crasnei, Barcăului, Crișurilor, Begăi, Timișului, Jiului, unii afluenți ai Mureșului inferior și cursul inferior al Someșului și relativ staționare pe celelalte râuri.

Sunt posibile creşteri de niveluri şi debite și pe unele râuri din sudul țării și zonele de munte, ca urmare a precipitaţiilor prognozate sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 09.11.2019 – 10.11.2019 a fost în creştere, având valoarea de 2.700 m3/s, sub media multianuală a lunii noiembrie (4.650 m3/s).

În aval de Porţile de Fier debitele au fost în creștere pe sectorul Gruia – Călărași, staționare la Fetești și Tulcea și în scădere pe sectorul Cernavodă – Isaccea.

Debitul la intrarea în ţară (secţiunea Baziaş) va fi în creștere (3.200 m3/s).

În aval de Porţile de Fier debitele vor fi în general în creştere pe sectorul Gruia – Galați și relativ staţionare pe sectorul Isaccea – Tulcea.

**2.** **Situația meteorologică în intervalul 09.11.2019, ora 09.00 – 10.11.2019, ora 06.00**

**ÎN ŢARĂ**

Vremea s-a menținut deosebit de caldă pentru această dată în cea mai mare parte a țării. Cerul a fost variabil, mai mult noros noaptea în Banat, Crișana, vestul Olteniei și sud-vestul Transilvaniei, zone în care pe suprafețe mici a plouat slab. Vântul a suflat slab și moderat, cu unele intensificări pe crestele montane și în Banat. Temperaturile maxime s-au încadrat între 13 grade la Calafat și 24 de grade la Zimnicea, Călărași, Giurgiu, Oltenița, Medgidia și București - Filaret. La ora 06.00 se înregistrau valori termice cuprinse între 1 grad la Miercurea Ciuc și 16 grade la Băile Herculane, Oltenița și Gura Portiței. Îndeosebi la începutul intervalului, s-a semnalat ceață în cea mai mare parte a Olteniei, local în Muntenia, Transilvania, pe arii restrânse în Moldova și izolat în celelalte regiuni.

**OBSERVAȚII:** de ieri de la ora 08.00 au fost în vigoare 15 atenționări cod galben pentru fenomene meteorologice periculoase imediate, emise după cum urmează: 6 de SRPV Sibiu, 2 de SRPV Craiova, 2 de SRPV Bacău, 2 de CNPM pentru Muntenia, 1 de SRPV Cluj, 1 de SRPV Constanța și 1 de SRPV Timișoara.

**LA BUCUREŞTI**

Vremea s-a menținut frumoasă și deosebit de caldă pentru această dată. Cerul a fost mai mult senin, iar vântul a suflat slab până la moderat. Temperatura maximă a fost de 23 de grade la Băneasa și Afumați și de 24 de grade la Filaret. La ora 06.00 se înregistrau 7 grade la Băneasa și Afumați și 9 grade la Filaret.

**3. Prognoza meteorologică în intervalul 10.11.2019, ora 09.00 – 11.11.2019, ora 09.00**

**ÎN ŢARĂ**

Vremea va fi mult mai caldă decât în mod normal la această dată în majoritatea regiunilor, deși valorile termice vor fi în scădere îndeosebi în jumătatea de vest a țării. Vor fi înnorări și trecător ploi, dimineața în regiunile vestice și sud-vestice, iar după-amiaza și seara local și în cele sudice, nord-vestice și în centru. Ploile vor avea și caracter de aversă și izolat vor fi posibile descărcări electrice. Noaptea cerul va fi temporar noros, iar ploile pe suprafețe mici. Vântul va sufla slab și moderat, în prima parte a intervalului temporar cu intensificări la munte, în special pe creste, unde la rafală se vor atinge viteze de până la 70...80 km/h. Temperaturile maxime se vor încadra între 14 și 24 de grade, iar cele minime între 4 și 15 grade. Mai ales dimineața și noaptea, pe suprafețe mici, va fi ceață.

**LA BUCUREŞTI**

Vremea va fi mult mai caldă decât în mod normal la această dată. Cerul va fi variabil, cu înnorări spre seară și în prima parte a nopții când va crește probabilitatea pentru ploi slabe trecătoare. Vântul va sufla slab până la moderat. Temperatura maximă se va situa în jurul valorii de 22 de grade, iar cea minimă va fi de 8...10 grade. Spre dimineață vor fi condiții de ceață.

1. ***CALITATEA APELOR***

***Administrația Națională Apele Române*** informează că la data de 09.11.2019, la ora 18.40 dispeceratul Metrorex a anuntat ca in camerele de comanda a echipamentelor electrice ce deservesc statia de metrou Grozavesti sunt prezente umectari si infiltratii. Reprezentanții SGA IF au acționat pentru coborârea stavilei la NH Grozavesti de la 70% (H=74.80=NNR) la aproximativ 50% (H=74.70 ora 20.00). Vom reveni cu o noua informare pe măsura evoluției situației.

1. ***CALITATEA MEDIULUI***
2. **În domeniul aerului**

***Comisariatul Județean Constanța din cadrul Gărzii Naționale de Mediu*** informează telefonic că la data de 09.11.2019, în incinta Portului Constanța, dana 85, operarare SC Comvex SA, s-a produs un incendiu ca urmare a autoaprinderii in manipulare a carbunelui energetic. Incendiul a fost lichidat după câteva ore. Nu s-au raportat victime omenești. Vom reveni cu informații suplimentare.

1. **În domeniul solului şi vegetaţiei**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.